ועדת החוקה, חוק ומשפט, כנסת 17, פרוטוקול מספר 354, 2007-11-26 08:30

מוזמנים: חיים גבע- מנהל המחלקה לקידום בריאות, משרד הבריאות נועה מרים גל – מקדמת בריאות, האגודה למלחמה בסרטן עמוס האוזנר – עו"ד, יושב-ראש המועצה הישראלית למניעת עישון

רשמת פרלמנטרית: צו סדר הדין הפלילי (עבירות קנס – מניעת העישון במקומות ציבוריים), התשס"ח-‏2007 צו סדר הדין הפלילי (ברירת משפט – מניעת העישון במקומות ציבוריים), התשס"ח-2007

מנחם בן-ששון: אנחנו משלימים מהלך שנעשה בוועדת כלכלה.

יפעת רווה: זה בעקבות הדיונים שנעשו בוועדת הכלכלה, שבמסגרתם נחקק חוק הגבלת העישון במקומות ציבוריים (תיקון מס' 2), התשס"ח-2007.

יפעת רווה: נוספו בו הוראות נוספות בעניין של חובה של מחזיק של מקום ציבורי לפקח ולעשות כל שכן למניעת עבירות ואי הצבת מאפרות במקומות ציבוריים.

יפעת רווה: הצו גם מעלה את הקנסות של העבירות הקיימות בנושא של הצבת שלטים, בנושא של מניעת העישון במקומות ציבוריים.

יפעת רווה: זה נעשה ביחד עם משרד הבריאות ומשרד המשפטים.

יפעת רווה: מכיוון שמדובר בדבר שייאכף על ידי הרשויות המקומיות ביקשנו את אישור משרד הפנים.

מנחם בן-ששון: הפכתם גם ברירת קנס לברירת משפט.

יפעת רווה: משרד הפנים מסכים לדבר הזה.

יפעת רווה: אני מתנצלת שזה עיכב בכמה שבועות את התוצר הסופי.

סיגל קוגוט: הצו הראשון זה הפיכת העבירות בחוק לעבירות קנס.

סיגל קוגוט: הקנס לעבירה כאמור בסעיף 1 הוא סכום בשקלים חדשים הנקוב בתוספת לצד פרטי העבירה.

סיגל קוגוט: צו סדר הדין הפלילי (עבירות קנס – הגבלת העישון במקומות ציבוריים), התשמ"ו-1986 – בטל.

סיגל קוגוט: סעיף 1(א) ו(ב) זה איסור עישון במקום ציבורי על האדם הפרטי.

סיגל קוגוט: הקנס המוצע הוא 1000 שקלים חדשים.

סיגל קוגוט: סעיף 2(א) ו(ב) זה חובות שילוט על אנשים שמחזיקים מקום ציבורי שמתריעים איפה מותר לעשן.

סיגל קוגוט: הקנס המוצע הוא 5000 שקלים.

סיגל קוגוט: סעיף 2א(א) לחוק זה פיקוח בעל המקום על איסור העישון.

סיגל קוגוט: הקנס המוצע הוא 5000 שקלים חדשים.

סיגל קוגוט: סעיף 2ב לחוק זה איסור הצבת מאפרה.

סיגל קוגוט: הקנס הוא 1000 שקלים חדשים.

מנחם בן-ששון: מי בעד?

מנחם בן-ששון: ה צ ב ע ה בעד – פה אחד אושר

סיגל קוגוט: הצו השני הוא צו של שר המשפטים, לפי סעיף 228 לחוק.

סיגל קוגוט: עבירה שנקבעה כעבירת קנס בצו סדר הדין הפלילי ) (עבירות קנס – מניעת העישון במקומות ציבוריים), התשס"ח-2007 (להלן – צו מניעת העישון), נקבעת בזה כעבירה של ברירת משפט.

מנחם בן-ששון: מי בעד?

מנחם בן-ששון: ה צ ב ע ה בעד – פה אחד אושר